הפרקליט

"**הפרקליט**" הוא אחד משני כתבי עת משפטיים היוצאים לאור על ידי לשכת עורכי הדין בישראל. "הפרקליט" רואה אור משנת 1943, והוא כתב העת המשפטי הוותיק ביותר בישראל.

החל משנת 2006 נערך "הפרקליט" על ידי סטודנטים למשפטים בפקולטה למשפטים ע"ש חיים שטריקס של המסלול האקדמי המכללה למינהל, בהנחיית אנשי סגל בכירים המשמשים כעורכים ראשיים.

בשנת 2016 החליטו קברניטי לשכת עורכי הדין על הפסקת פעילותו של כתב העת. בשנת 2022 חודשה פעילותו.

## היסטוריה
בהתאם להחלטת ועידת הסתדרות עורכי הדין היהודיים בארץ ישראל בשנת התש"ג-1943, הוטל על נשיא הוועד המרכזי באותה תקופה, עוה"ד ד"ר מרדכי עליאש, וסגנו משה דוכן, לפעול להוצאת ביטאון משפטי של ההסתדרות. באותה שנה יצא לאור בעיר תל אביב, הגיליון הראשון של "הפרקליט" מבית הסתדרות עורכי הדין. עורכו הראשון של כתב העת היה פלטיאל דיקשטיין ולאחר סיום תפקידו בא במקומו כעורך הביטאון אהרון פולונסקי, שמאמריו פזורים בגליונות הפרקליט הראשונים תחת שם העט "אפולו". בדברי הפתיחה לרגל הוצאתו לאור של הגיליון הראשון, כתב עו"ד עליאש: 

"לא בלי רטט מלוה הוועד המרכזי של הסתדרות עורכי הדין היהודים בארץ ישראל את בכור ביטאונו בדרכו לקהל המשפטי העברי בארץ. עשרים שנות חכיון ותפלה לילד הזה יצדיקו בלי ספק דרישה לרמה גבוהה באיכות ובכמות, ומאידך גיסא מכריחים אותנו קשיי המלחמה, המחסור בנייר וטרדות הזמן להסתפק בחוברת הצנועה המוגשת בזה לקהל קוראינו. חוברת זו יוצאת לעולם בזמן הרס וחורבן, בעת צרה ומצוקה ליעקב שכמוה לא הייתה, בזמן שעצם החוק והמשפט, חופש האדם וערך חייו נרמסים ונדרסים ברשעה ובאכזריות השמים לאל את כל הישגי דורות התרבות בשדה המשפט והחברה. רק התקוה שהניצחון יביא אתו גם התפתחות עצומה בערכים המשפטיים, המדיניים והחברתיים של האנושות כולה וגם של עמנו וארצנו מחזקת את ידינו להתחיל בפעולה בזמן הזה. תפקיד העריכה נמסר על ידי הוועד המרכזי לֶחבר מערכת בראשותו של הח' פ. דיקשטין ועזרתם של כל העוסקים במקצוע המשפט בארץ תהיה לנו הערובה הכי טובה לכך שאחרית מפעלנו זה, שראשיתו מצער, תשגה מאד".

בשנים שקדמו לקום המדינה, ובשנים הראשונות להיווסדה, שימש כתב-העת כר פורה של שיג ושיח אקדמי אודות עתידה של מערכת המשפט הישראלית ושופר לדעות וללבטים שפשו אותה עת בקרב קהילת המשפטנים הצעירה של מדינת ישראל. נכתב בו אודות אימוץ שיטת המשפט החדשה, השימוש במשפט העברי, משמעות הכרזת המדינה, חשיבות הפורמליזם ועוד.

בשנים הראשונות לקום המדינה היה "הפרקליט" הביטאון המשפטי היחידי ששירת את עורכי הדין והשופטים במדינת ישראל, וזאת בטרם נוסדו הביטאונים של הפקולטות השונות למשפטים. בשנת 1961, עם הפיכת לשכת עורכי הדין לאיגוד סטטוטורי, לאחר חקיקת חוק לשכת עורכי הדין, הפך "הפרקליט" לביטאונה המשפטי המקצועי המרכזי של לשכת עורכי הדין בישראל. באותן שנים הצטרפו חברי סגל פקולטה למשפטים של האוניברסיטה העברית בירושלים למערכת "הפרקליט".

משנת 1943 מלווה "הפרקליט" את עולם המשפט ומאפשר שיג ושיח בין אנשי דעת ורוח. המאמרים, פורשים כנפיהם על כל תחומי המשפט, אינם פוסחים על התמורות המרכזיות בחברה הישראלית ומוכיחים כי "הפרקליט" הוא בעל השפעה על השיח המשפטי בישראל. בין דפיו, נוכל לתור אחר הסוגיות המרכזיות שהעסיקו את ציבור המשפטנים אז ועתה.

**העורכים לדורותיהם**
* פרופ' פלטיאל דייקן (חתן פרס ישראל למדעי המשפט) – 1943 עד 1963.
* עו"ד אהרון פולונסקי (ממייסדי אוניברסיטת תל אביב) – 1963 עד 1983.
* עו"ד ארנן גבריאלי – 1986 עד 1996.
* פרופ' מיגל דויטש – 1996 עד 2006.

**חברי המערכת לדורותיהם**

בין חברי המערכת לאורך השנים נמנים: נשיא בית המשפט העליון לשעבר פרופ' שמעון אגרנט, נשיא בית המשפט העליון לשעבר פרופ' אהרן ברק, השופט פרופ' מנחם אלון, השופט פרופ' יצחק אנגלרד, השופט יעקב טירקל, השופט גבריאל קלינג, השופט צבי טרלו, השופט מנחם גולדברג, השופטת עדנה קפלן, מבקר המדינה יצחק טוניק, היועץ המשפטי לממשלה גדעון האוזנר, פרופ' גד טדסקי, פרופ' פלטיאל דייקן, פרופ' אורי ידין, פרופ' יוסף גרוס, פרופ' בנימין אקצין, פרופ' זאב צלטנר, פרופ' גואלטירו פרוקצ'יה, פרופ' מיגל דויטש; עו"ד אהרון פולונסקי, עו"ד יהושע רוטנשטרייך.

## "הפרקליט" כיום
**מלאכת העריכה**

בשנת 2006 נמסרה מלאכת העריכה של כתב העת "הפרקליט" לפקולטה למשפטים ע"ש חיים שטריקס של המסלול האקדמי המכללה למינהל. סטודנטים מהפקולטה משמשים כחברי מערכת ועורכי משנה, וחברי סגל מהפקולטה משמשים כעורכים ראשיים. העריכה מתבססת על שיתוף פעולה בין מרצים לסטודנטים בפקולטה, במסורת ה־Law Reviews בארצות הברית כדוגמת Harward Law Review.

העורכים: פרופ' יורם רבין עורך את כתב העת משנת 2006 ואילך; בשנת 2008 הצטרף פרופ' יניב ואקי כעורך משותף; בשנת 2022 הצטרף לצוות העורכים עו"ד אלון רודס.

**חשיבות אקדמית**

לכתב העת "הפרקליט" מיוחסת השפעה רבה על השיח האקדמי המשפטי. במחקר שערך פרופ' רונן פרי בשנת 2005, סקר האחרון הפניות למאמרים שפורסמו בכתבי עת משפטיים עבריים בפסיקת בית המשפט בכלל הערכאות ובכתבי עת משפטיים. נמצא, כי כתב העת הפרקליט מדורג במקום הרביעי מבחינת כמות האזכורים בפסיקת בית המשפט העליון, ובמקום הראשון בכמות האזכורים בכלל פסיקת בית המשפט בכל הערכאות יחד.

**כרכים מיוחדים**

לצד פרסום גיליונות מאמרים, יצאו בהוצאת כתב העת "הפרקליט" כרכים מיוחדים:

**הפרקליט – ספר היובל** (1993) – הספר מסכם 50 שנות פעילות של כתב העת המשפטי הוותיק בישראל "הפרקליט" (1943-1993), והוא כולל מאמרים נבחרים שפורסמו בכתב העת וסקירות היסטוריות על התפתחות המשפט הישראלי. עורכי הספר פרופ' מיגל דויטש ועו"ד ארנן גבריאלי.

**ספר דייוויד וינר על משפט פלילי ואתיקה** (2009) – אסופת מאמרים ורשימות שיצאו לאור לזכרו של עו"ד ד"ר דייוויד וינר. הספר כולל עשרים ושניים מאמרים הנחלקים לארבעה שערים.

**ספר מני מזוז – אסופת מאמרים לכבודו של שופט בית המשפט העליון (בדימוס) [[מני מזוז]]** (שני כרכים, 2025) – בספר ראו אור מאמרים של בכירי ובכירות עולם המשפט, ורשימות בעלות גוון אישי פרי עטם של נשים ואנשים שעבדו עם השופט מני מזוז לאורך השנים.

## גלריה

קובץ:הפרקליט כרך ראשון.png|**הפרקליט** כרך א (1943)
קובץ:1951-הפרקליט.JPG|שער גיליון (1951)
קובץ:הפרקליט2003.jpg|**הפרקליט** כרך מז(א) (2003)
קובץ:הפרקליט2012.jpg|**הפרקליט** כרך נא(2) (2012)
קובץ:הפרקליט2023.jpg|**הפרקליט** כרך נב(1) (2013)
קובץ:כריכה פרקליט נז page-0001.jpg|**הפרקליט** כרך נז (2024)
קובץ:אירוע השקה.jpg|פוסטר הזמנה לערב השקה של גיליון מח(2) (2006)
קובץ:ערב השקה.webp|פוסטר הזמנה לערב השקת כתב העת **הפרקליט** המחודש כרך נה(1) (2022)
קובץ:ספר היובל.jpeg|**ספר היובל** (1993)
קובץ:Viner (5).png|**ספר דיוויד וינר** (2009)
קובץ:ספר מני מזוז כריכה צד שמאל.jpeg|**ספר מני מזוז** (2025)


## קישורים חיצוניים

* הפרקליט, האתר הרשמי של כתב העת "הפרקליט"
* הפרקליט, באתר לשכת עורכי הדין

## הערות שוליים

קטגוריה:המסלול האקדמי המכללה למינהל: כתבי עת משפטיים
קטגוריה:לשכת עורכי הדין בישראל: כתבי עת משפטיים